ai4bharat/Pralekha huggingface dataset:
संरक्षण मंत्रालय
‘स्मार्ट’ची चाचणी यशस्वी
‘स्मार्ट’ म्हणजेच सुपरसॉनिक मिसाइल असिस्टेड रिलीज ऑफ टॉरपेडोची आज, 5 ऑक्टोबर,2020 रोजी ओडिशा किनारपट्टीवरील व्हीलर बेटावरून 11.45 मिनिटांनी केलेली चाचणी यशस्वी ठरली. या चाचणीसाठी निश्चित करण्यात आलेली उंची आणि विशिष्ट श्रेणीचा टप्पा या क्षेपणास्त्राने गाठला. तसेच समोरच्या नाक सदृश कोनाचे विलगीकरणही नियत वेळेत आणि पद्धतीने झाले. या क्षेपणास्त्रातून टॉरपेडो म्हणजेच जलतीर सोडणे तसेच त्याचा वेग कमी करण्याचे तंत्रज्ञान  या सर्व चाचण्यांची निश्चित केलेली उद्दिष्टे या क्षेपणास्त्राने यशस्वी केली आहेत.
या चाचणीसाठी किनारपट्टीवरून ट्रॅकिंग स्थानकामध्ये रडार्स, इलेक्ट्रो ऑप्टिकल कार्यप्रणाली तपासण्यात आली.
‘स्मार्ट’ या क्षेपणास्त्रयुक्त जलतीराचा वापर युद्धकाळामध्ये शत्रूच्या पाणबुड्या नष्ट करण्यासाठी केला जातो. पाणबुड्ष्या नष्ट करण्यासाठी आवश्यक असणारी युद्धक्षमता निर्माण करण्यासाठी या जलतीराचे काम महत्वाचे मानले जाते. त्यामुळे आज झालेल्या यशस्वी चाचणीचे महत्व आहे.
हैद्राबादच्या डीआरडीएल, आरसीआय, आग्रा इथल्या एडीआरडीई, विशाखापट्टणमच्या एनएसटीएल या संरक्षण क्षेत्रातल्या संशोधन आणि विकास संस्थांनी मिळून ‘स्मार्ट’ साठी आवश्यक असणारे तंत्रज्ञान विकसित केले आहे.
या महत्वपूर्ण कामगिरीबद्दल डीआरडीओच्या संशोधकांचे संरक्षण मंत्री राजनाथ सिंह यांनी अभिनंदन केले आहे.
पाणबुडी युद्धामध्ये ‘स्मार्ट’ हे ‘गेम चेंजर’ तंत्रज्ञान ठरणार आहे, असा विश्वास डीडी आर अँड डी चे सचिव आणि डीआरडीओचे अध्यक्ष डॉ. जी सतीश रेड्डी यांनी व्यक्त केला आहे.
------
M.Chopade/S.Bedekar/P.Kor
युवा व्यवहार आणि क्रीडा मंत्रालय
ऑनलाइन पोर्टल खेळाडू आणि प्रशिक्षकांना रोख पुरस्कार आणि अन्य लाभ सुलभरीत्या मिळण्यात मदत करणार
मुंबई/नवी दिल्ली, 11 जुलै 2022
डिजिटल इंडियाच्या माध्यमातून नागरिक सक्षम बनत असतानाच केंद्र सरकारने क्रीडा विभागाच्या योजनांसाठी सुरू केलेल्या ऑनलाइन पोर्टलने रोख पुरस्कारांसाठी अर्ज करण्याची प्रक्रिया तसेच खेळाडू आणि प्रशिक्षकांना इतर लाभ मिळवणे सोपे आणि पारदर्शक केले आहे.
पात्र खेळाडू आणि खेळाडूंना यापुढे त्यांचे अर्ज संबंधित क्रीडा महासंघांमार्फत पाठवण्याची आणि निकालाची वाट पाहण्याची आवश्यकता नाही. ते आता त्यांच्या पात्रतेनुसार dbtyas-sports.gov.in या वेब पोर्टलवर थेट अर्ज करू शकतात. एखादी क्रीडा स्पर्धा संपल्यापासून 6 महिन्यांच्या आत, संबंधित खेळाडू रोख पुरस्कार योजनांसाठी अर्ज करू शकतात. ऑनलाइन पोर्टलवर त्यासाठी रिअल टाइम ट्रॅकिंग सुविधा देखील उपलब्ध आहे.
या पोर्टलचा वापर क्रीडा मंत्रालयाच्या तीन प्रमुख योजनांसाठी अर्ज भरण्यासाठी करता येऊ शकतो - उदा: i. आंतरराष्ट्रीय क्रीडा स्पर्धांमधील पदक विजेते आणि त्यांच्या प्रशिक्षकांसाठी रोख पुरस्कार योजना, ii.खेळाडूंसाठी पंडित दीनदयाल उपाध्याय राष्ट्रीय कल्याण निधी आणि iii. गुणवंत खेळाडूंसाठी पेन्शन योजना.
याशिवाय सरकारने नुकतेच डेफलिंपिकमधील खेळाडूंसाठीही निवृत्तिवेतनाचे लाभ घोषित केले आहेत.
सर्व तिन्ही योजनांसाठीची पडताळणी प्रक्रिया अत्यंत सुलभ करण्यात आली आहे जेणेकरून प्रक्रियांसाठीचा कालावधी कमी होऊ शकेल. क्रीडा प्राधिकरणांच्या माध्यमातून जुन्या पद्धतीने आवेदने भरणे आणि त्यांची मानवी पद्धतीने छाननी करण्यात यासाठी बराच वेळ लागत असे. कधीकधी तर या छाननी आणि मंजूरी प्रक्रियेत 1-2 वर्षे निघून जात.
हा उपक्रम अत्यंत क्रांतिकारक असल्याचे केंद्रीय क्रीडा आणि युवा व्यवहार मंत्री अनुराग ठाकूर यांनी म्हटले आहे. या नव्या उपक्रमामुळे, या सगळ्या प्रक्रियेत पारदर्शकता आणि दायित्वभावना वाढेल, असेही ते म्हणाले. नवे पोर्टल थेट लाभ हस्तांतरण- DBT-MIS शी जोडण्यात आले असून, यामुळे निधी थेट खेळाडूंच्या खात्यात जमा करता येईल. यामुळे, थेट लाभ हस्तांतरण अभियानामागचे केंद्र सरकारचे उद्दिष्टही पूर्ण होईल.
Jaydevi PS/S.Kane/ R.Aghor /P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 166
रेल्वे मंत्रालय
ऑक्सीजन एक्सप्रेसद्वारे देशात 24,840 मेट्रिक टन द्रवरूप वैद्यकीय ऑक्सीजनचा पुरवठा
359 ऑक्सीजन एक्स्प्रेसने देशभरात ऑक्सीजन वितरण केले पूर्ण
ऑक्सीजन एक्स्प्रेसने 1463 टँकर्सच्या माध्यमातून द्रवरूप वैद्यकीय ऑक्सीजनचा पुरवठा करत 15 राज्यांना दिला दिलासा
नवी दिल्ली, 4 जून 2021
सर्व अडथळे पार करत आणि अडचणींवर नवे उपाय शोधत देशभरातील विविध राज्यांना द्रवरूप वैद्यकीय ऑक्सीजन चा पुरवठा करून दिलासा देण्याचा भारतीय रेल्वेचा प्रवास सुरूच आहे.आतापर्यंत ,भारतीय रेल्वेने देशभरातील विविध राज्यांना 1,463 हून अधिक टँकर्सच्या माध्यमातून
24,840 मेट्रीक टन द्रवरूप वैद्यकीय ऑक्सीजनचा पुरवठा केला आहे.
याची दखल घ्यावी लागेल की, आतापर्यंत , 359 ऑक्सीजन एक्स्प्रेसने आपला प्रवास पूर्ण करत विविध राज्यांना दिलासा दिला आहे.
हे पत्रक जारी होईपर्यंत, 30 टँकर्समधून 587 मेट्रीक टनापेक्षा जास्त द्रवरूप वैद्यकीय ऑक्सीजन घेऊन जाणाऱ्या 6 ऑक्सिजन एक्स्प्रेस मार्गस्थ होऊन धावत आहेत.
ऑक्सीजन एक्स्प्रेसने देशातील दक्षिणेकडील राज्यांना 10,000 मेट्रिक टनांच्या वर द्रवरूप वैद्यकीय ऑक्सीजनचा पुरवठा केला आहे.
दक्षिणेकडील राज्यांमधील आंध्र प्रदेश, तामिळनाडू आणि कर्नाटक या राज्यांना ऑक्सिजन एक्सप्रेसच्या माध्यमातून प्रत्येकी 2,500 MT मेट्रिक टन द्रवरूप वैद्यकीय ऑक्सिजन  प्राप्त झाला आहे.
ऑक्सीजन एक्स्प्रेसने उत्तराखंड, कर्नाटक, महाराष्ट्र, मध्य प्रदेश, आंध्र प्रदेश, राजस्थान, तामिळनाडू, हरियाणा, तेलंगणा, पंजाब, केरळ, दिल्ली, उत्तर प्रदेश, झारखंड आणि आसाम अशा 15 राज्यांत ऑक्सीजनचा पुरवठा करून दिलासा दिला आहे.
हे पत्रक जारी होईपर्यंत, ऑक्सीजन एक्स्प्रेसने महाराष्ट्रात 614 मेट्रिक टन , उत्तर प्रदेशात सुमारे 3,797 मेट्रिक टन, मध्य प्रदेशात 656 मेट्रिक टन, दिल्लीला 5,826 मेट्रिक टन, हरयाणाला 2,135 मेट्रिक टन, राजस्थानला 98 मेट्रिक टन, 2,870 मेट्रिक टन कर्नाटकला, उत्तराखंडला 320 मेट्रिक टन, तामिळनाडूला 2,711 मेट्रिक टन, आंध्र प्रदेशला 2,528 मेट्रिक टन पंजाबला 225 मेट्रिक टन , केरळला 513 मेट्रिक टन,तेलंगणाला 2,184 मेट्रिक टन,झारखंडला 38 मेट्रिक टन आणि आसामला 320 मेट्रिक टन ऑक्सीजनचा पुरवठा केला आहे.
भारतीय रेल्वेने ऑक्सिजन पुरवठा करण्यासाठी विविध मार्ग निश्चित केले आहेत आणि कोणत्याही राज्याला आवश्यकता भासल्यास त्या राज्यात ऑक्सीजनची वाहतूक करण्यासाठी स्वतःला सज्ज ठेवले आहे.
शक्य तितक्या लवकर ऑक्सिजनचा पुरवठा सुनिश्चित करून दिलासा देण्यासाठी , ऑक्सीजन एक्स्प्रेस चालवून रेल्वे नवीन मानके आणि अभूतपूर्व मानदंड तयार करीत आहे.Jaydevi PS/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 149
संरक्षण मंत्रालय
गोल्डन ग्लोब रेसमध्ये भारताचे प्रतिनिधीत्व करणारे नौदल कमांडर अभिलाष टॉमी यांची फ्रेंच जहाजाद्वारे सुखरूप सुटका
(नवी दिल्ली, 24 सप्टेंबर 2018
भारतीय नौदलाचे कमांडर अभिलाष टॉमी देशी बनावटीच्या ‘थुरीया’ या जहाजातून जागतिक गोल्डन ग्लोब स्पर्धा, जीजीआर 2018 मध्ये सहभागी झाले होते. मात्र 21 सप्टेंबरला त्यांचे जहाज फुटल्यामुळे त्यांच्या पाठिला मोठी दुखापत झाली होती. त्यानंतर टॉमी यांनी सुटकेसाठी संदेश पाठवला होता. आज सकाळी भारतीय वेळेनुसार 11.30 वाजताच्या दरम्यान फ्रान्सचे मासेमारी जहाज, ओसिरीसने त्यांना प्रतिसाद दिला. ओसिरीसच्या जहाजावरील चमुने अभिलाष यांची सुखरुप सुटका केली आहे. अभिलाष शुद्धीवर आले असून त्यांच्यावर प्राथमिक उपचार सुरू आहेत. सध्या ते ओसिरीस जहाजावर आहेत. ओसिरीस जहाज सध्या हॅनले या आणखी एका बोटीवरच्या खलाशांच्या सुटकेसाठी मार्गस्थ झाले आहे. भारतीय नौदलाचे जहाज सातपुडा देखील अभिलाष यांना परत आणण्यासाठी रवाना झाले असून इल ॲमस्टरडॅम या बेटावरुन अभिलाष टॉमी यांना ओसिरीसवरुन सातपुडा जहाजावर आणले जाईल.
अभिलाष यांची मदत आणि सुटका केल्याबद्दल भारताने ऑस्ट्रेलियन नौदल आणि ओसिरीस जहाजावरच्या चमुचे आभार मानले.
N.Sapre/R.Aghor/P.Kor
संरक्षण मंत्रालय
अधिकाऱ्यांची कमतरता
नवी दिल्ली, 1 ऑगस्ट 2018
सशस्त्र दलांमध्ये आज घडीला अधिकृत क्षमतेच्या तुलनेत अधिकाऱ्यांची कमतरता भासत आहे. 1 ऑगस्ट 2018 रोजी लष्कराची अधिकृत क्षमता 49,933 असून त्यापैकी 42,635 पदांवर अधिकारी कार्यरत आहेत तर 7298 पदे रिक्त आहेत. नौदलाची अधिकृत क्षमता 11,352 असून त्यापैकी 9746 पदांवर अधिकारी कार्यरत आहेत तर 1606पदे रिक्त आहेत. वायू सेनेत अधिकृत क्षमता 12,584 असून त्यापैकी 12,392 पदांवर अधिकारी कार्यरत आहेत तर 192 पदे रिक्त आहेत.
सशस्त्र दलांमध्ये पदभरती ही निरंतर प्रक्रिया आहे. अधिकाऱ्यांची कमतरता भरुन काढण्यासाठी तसेच युवा वर्गाला सशस्त्र दलांकडे आकर्षित करण्यासाठी विविध उपक्रम राबविले जात आहेत. संरक्षण राज्यमंत्री डॉ. सुभाष भामरे यांनी आज लोकसभेत ही माहिती दिली.
B.Gokhale/M.Pange/P.Malandkar
(Visitor Counter : 57
संरक्षण मंत्रालय
हायपरसॉनिक तंत्रज्ञानाचे प्रदर्शन करणाऱ्या व्हेईकलची डीआरडीओ कडून यशस्वी चाचणी
नवी दिल्ली, 7 सप्टेंबर 2020
संरक्षण संशोधन आणि विकास संस्थेने  ने आज ओदिशाच्या किनाऱ्यावरील व्हीलर बेटावरील डॉ. एपीजे अब्दुल कलाम लाँच कॉम्प्लेक्सवरून सकाळी 11वाजून 03 मिनिटांनी हायपरसॉनिक तंत्रज्ञानाचे प्रदर्शन करणाऱ्या व्हेईकलच्या  उड्डाण चाचणीद्वारे हायपरसॉनिक एअर-ब्रीदिंग स्क्रॅमजेट तंत्रज्ञानाचे यशस्वीरित्या प्रदर्शन केले.
हायपरसॉनिक क्रूझ व्हेईकलचे एक घन रॉकेट मोटर वापरुन उड्डाण केले गेले होते, ज्याद्वारे ते 30 किलोमीटर  उंचीवर नेण्यात आले, जिथे एरोडायनामिक उष्णता कवच हायपरसॉनिक मॅक क्रमांकावर विभक्त केले गेले. क्रूझ वाहन प्रक्षेपण वाहनापासून विभक्त झाले आणि ठरल्यानुसार वायुद्वार उघडले. हायपरसोनिक ज्वलन सुरु राहून क्रूझ वाहन आपल्या इच्छित उड्डाण मार्गावर ध्वनीच्या गतीच्या सहा पट वेगाने म्हणजेच 02 किमी / सेकंद नुसार सुमारे 20 पेक्षा अधिक सेकंदासाठी त्याच्या इच्छित उड्डाण मार्गावर कार्यरत होते. इंधन आत सोडणे आणि स्क्रॅमजेटचे स्वयं प्रज्वलन यासारख्या महत्वपूर्ण घटनांद्वारे तांत्रिक परिपक्वता दिसून आली. एखाद्या पाठ्यपुस्तकानुसार स्क्रॅमजेट इंजिनने सादरीकरण केले.
पंतप्रधान नरेंद्र मोदी यांच्या आत्मनिर्भर भारताचा दृष्टिकोन साकार करण्याच्या या महत्त्वपूर्ण कामगिरीबद्दल संरक्षणमंत्री राजनाथ सिंह यांनी डीआरडीओचे अभिनंदन केले. या प्रकल्पाशी संबंधित वैज्ञानिकांशीही त्यांनी संवाद साधला आणि या महान कामगिरीबद्दल त्यांचे अभिनंदन केले. भारताला त्यांचा अभिमान आहे, असेही ते म्हणाले.
या यशस्वी प्रात्यक्षिकानंतर देशाने प्रगत हायपरसॉनिक वाहनांसाठी हायपरसॉनिक दुनियेत प्रवेश केला आहे.
या यशस्वी प्रात्यक्षिकाचा व्हिडीओ पाहण्यासाठी येथे क्लिक कराM.Chopade/V.Joshi/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 257
इलेक्ट्रॉनिक्स आणि माहिती तंत्रज्ञान मंत्रालय
भारतीय आधार प्राधिकरण 28 ते 30 ऑक्टोबर या कालावधीत करणार “आधार हॅकेथॉन”चे आयोजन
नवी दिल्ली, 18 ऑक्टोबर 2021
भारताच्या स्वातंत्र्यप्राप्तीला 75 वर्षे झाल्यानिमित्त या वर्षी स्वातंत्र्याचा अमृतमहोत्सव साजरा करण्याची हाक पंतप्रधान नरेंद्र मोदी यांनी देशवासियांना दिली आहे. तंत्रज्ञानाच्या क्षेत्रातील अभिनव संशोधने साजरा करण्याचे आणि सेवा वितरणाचा दर्जा आणखी उंचावण्यासाठी प्रयत्न करण्याचे हे वर्ष आहे. आधार प्राधिकरणासाठी देखील हे महत्त्वाचे वर्ष आहे कारण आधार प्रणाली अस्तित्वात आल्यापासून आता ती दुसऱ्या दशकात प्रवेश करीत आहे आणि प्राधिकरणाकडून दिल्या जाणाऱ्या विविध सेवा आणि निवासपुरावा विषयक सेवा आणखी उत्तम रीतीने वितरीत करण्याच्या उद्देशाने कार्यरत आहे.
हा स्मरणीय प्रसंग साजरा करण्यासाठी भारतीय आधार प्राधिकरणाने अजूनही विविध अभियांत्रिकी महाविद्यालयांमध्ये शिक्षण घेत असलेल्या आणि वास्तव जगात पाऊल ठेवण्यासाठी उत्सुक असलेल्या युवा संशोधकांवर लक्ष केंद्रित करून “आधार हॅकेथॉन 2021” स्पर्धेचे आयोजन केले आहे. हा कार्यक्रम 28 ऑक्टोबर 2021 ला रात्री 12 वाजता सुरु होऊन 31 ऑक्टोबर 2021रोजी रात्री 11 वाजेपर्यंत चालेल.
“आधार हॅकेथॉन 2021” ही स्पर्धा दोन संकल्पनांवर आधारित आहे. पहिली संकल्पना आहे “नावनोंदणी आणि अद्यतने”, यामध्ये नागरिकांना वास्तव जीवनात त्यांचा निवासी पत्ता अद्ययावत करण्यात येत असलेल्या आव्हानांच्या सोडवणुकीबाबत आहे.
हॅकेथॉनची दुसरी संकल्पना प्राधिकरणाकडून दिल्या जाणाऱ्या “व्यक्तिगत ओळख आणि प्रमाणीकरण” यांच्या बाबतीतील सेवांच्या वितरणात येणाऱ्या समस्यांवरील उपायांवर आधारित आहे. या संकल्पनेअंतर्गत आधार क्रमांक सामायिक न करता किंवा इतर कोणतीही लोकसंख्याविषयक माहिती न पुरवता देखील नागरिकांच्या व्यक्तिगत ओळख निश्चितीसाठीचा पुरावा देण्याविषयी करता येणाऱ्या नाविन्यपूर्ण उपायांचा शोध प्राधिकरण घेत आहे.त्यासोबतच प्राधिकरणाने प्रमाणीकरण पद्धतीमध्ये नुकत्याच सुरु केलेल्या एपीआयच्या मदतीने चेहरा प्रमाणित करण्याच्या सुविधेमध्ये अभिनव बदल घडविणाऱ्या संशोधनाच्या शोधात प्राधिकरण आहे. नागरिकांच्या आधार संदर्भातील गरजा पुरविण्यासाठी काही विद्यमान आणि काही नव्या एपीआय आधारित प्रणाली लोकप्रिय करणे हा या संकल्पनेमागचा उद्देश आहे.
ही आव्हाने सोडविण्यासाठी प्राधिकरण या स्पर्धेच्या माध्यमातून देशातील युवा संशोधकांकडून नाविन्यपूर्ण तंत्रज्ञानाचा वापर करून उत्तरे मिळण्याची अपेक्षा करीत आहे.
या हॅकेथॉनमधील प्रत्येक संकल्पनेवर आधारित स्पर्धेच्या विजेत्यांना प्राधिकरणातर्फे रोख बक्षिसे आणि इतर आकर्षक लाभ देण्यात येतील.
या स्पर्धेचे तपशील आणि नाव नोंदणी अर्ज खालील संकेतस्थळावर उपलब्ध आहेत.
https://hackathon.uidai.gov.in/M.Chopade/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 237
संरक्षण मंत्रालय
खडकी येथील लष्करी रुग्णालयातील पॅराप्लेजिक रुग्णांची राष्ट्रीय दिव्यांग जलतरण अजिंक्यपद स्पर्धेत चमकदार कामगिरी
पुणे, 15 नोव्हेंबर 2022
गुवाहाटी येथे 11-13 नोव्हेंबर 2022 दरम्यान आयोजित करण्यात आलेल्या 22 व्या राष्ट्रीय पॅरा  जलतरण अजिंक्यपद, 2022 स्पर्धेत उत्कृष्ट कामगिरीचं प्रदर्शन करून खडकी येथील लष्करी रुग्णालयात मणक्याच्या दुखापतीच्या केंद्रात दाखल असलेले सैनिक खऱ्या अर्थाने धैर्य आणि दृढनिश्चयाचे प्रतीक ठरले. शिपाई दीपक बर्मन, याला पोस्ट ट्रॉमेटिक पॅराप्लेजिया आहे आणि यापूर्वी त्याच्या पाठीच्या दोन शस्त्रक्रिया झाल्या आहेत. त्याने 100 मीटर बॅक स्ट्रोक प्रकारात सुवर्णपदक जिंकले. 100 मीटर फ्रीस्टाइल स्पर्धेतही त्याने आपले सर्वोत्तम प्रयत्न दाखवले, पण त्याचे सुवर्णपदक हुकले आणि त्याने या स्पर्धेत कांस्य पदकाची कमाई केली. त्याशिवाय त्याने 50 मीटर बॅक स्ट्रोक प्रकारात रौप्य पदक जिंकले. शिपाई अखिल टी, याने आपल्या गंभीर स्वरूपाच्या अपंगत्वावर मात करत सर्व अडचणींचा सामना केला आणि स्पर्धेच्या या प्रकारात उत्तम कामगिरीचे प्रदर्शन करून पाचवे स्थान निश्चित केले.
अशा शानदार कामगिरीमधून त्यांच्या व्यक्तिमत्वाची ताकद दिसून येते. आपले कर्तव्य बजावताना मणक्याची दुखापत झाल्यामुळे त्यांचे आयुष्य बदलून गेले. त्यांना दुर्दैवाचा सामना करावा लागला. पण, खडकी येथील लष्करी रुग्णालयातल्या मणक्याची दुखापत विभागातील पथकाच्या मदतीने आणि कुटुंब आणि मित्रांच्या पाठींब्याने त्यांनी अलौकिक कामगिरी केली, जी करायला सक्षम शरीराच्या व्यक्तींना देखील संघर्ष करावा लागेल.
22 वी राष्ट्रीय दिव्यांग जलतरण अजिंक्यपद स्पर्धा, भारतीय पॅरालिम्पिक समितीने गुवाहाटी येथे 11 ते 13 नोव्हेंबर 2022 या कालावधीत आयोजित केली होती. या स्पर्धेत खडकी येथील मणक्याची दुखापत केंद्रातील दिव्यांग रुग्णांनी सर्व्हिसेस पॅरा स्विमिंग संघाचे प्रतिनिधित्व केले. भारतीय सशस्त्र दल युद्धातही आणि शांततेच्या काळातही आपल्या सैनिकांची काळजी घेते. पाठीच्या कण्याला दुखापत झालेल्या सैनिकांच्या प्रकृतीत उपचारा द्वारे सुधारणा केली जाते आणि पुण्यामध्ये खडकी येथील लष्करी रुग्णालयातील मणक्याची दुखापत केंद्रात त्यांचे पुनर्वसन केले जाते. ही प्रक्रिया जखमी व्यक्ती आणि त्याची काळजी घेणारं पथक दोघांसाठीही आव्हानात्मक आहे. पण, चिकाटी हळूहळू का होईना, यश देते. या अत्याधुनिक केंद्रामधील समर्पित चिकित्सक, नर्सिंग कर्मचारी आणि पुनर्वसन तज्ञ ट्रॉमा पॅराप्लेजिक रुग्णांच्या जीवनात आशा आणि नवीन अर्थ आणण्यासाठी चोवीस तास काम करतात. खडकी येथील लष्करी रुग्णालयातील हे केंद्र अशा रूग्णांसाठी अत्यंत आवश्यक असलेले पुनर्वसन आणि सामाजिक पुनर्मिलन प्रदान करण्यासाठी प्रयत्नशील आहे. बीईजी  खडकी येथील लष्कराच्या अपंग पुनर्वसन केंद्राने या राष्ट्रीय स्तरावरील स्पर्धेतील यशाचा मार्ग मोकळा करण्यात महत्त्वाची भूमिका बजावली आहे.PIB Pune | M.Iyengar/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 107
अवजड उद्योग मंत्रालय
अपंगांकडून वाहन खरेदीसाठी जीएसटीत सवलत देण्याबाबत मार्गदर्शक तत्त्वे
(नवी दिल्ली, 25 ऑक्टोबर 2019
40 टक्के किंवा त्याहून अधिक व्यंग असलेल्या व्यक्तींकडून केल्या जाणाऱ्या वाहन खरेदीसाठी जीएसटीत सवलत देण्याबाबत सुधारित मार्गदर्शक तत्त्वे अवजड उद्याग मंत्रालय आणि सार्वजनिक उपक्रमांच्या अवजड उद्योग विभागाने वित्त मंत्रालयाच्या 30 सप्टेंबर 2019 च्या अधिसुचनेनुसार अधिसूचित केले आहेत.
सुधारित मार्गदर्शक तत्त्वे www.dhi.nic.in वर उपलब्ध आहेत आणि सर्व पात्र विकलांग व्यक्ती आवश्यक कागदपत्रे सादर करून याचा लाभ घेऊ शकतात.
B.Gokhale/S.Kane/P.Kor
गृह आणि शहरी व्यवहार मंत्रालय
नागरीकरणामुळे देशाच्या आर्थिक विकासाला चालना-हरदीपसिंह पुरी
(नवी दिल्ली, 13 सप्टेंबर 2019
नागरी विकासात, सार्वजनिक-खासगी भागीदारीवर आधारित लॅण्ड पुलींग धोरण हे मूलभूत परिवर्तन दर्शवत असल्याचे केंद्रीय गृहनिर्माण राज्यमंत्री हरदीपसिंह पुरी यांनी म्हटले आहे. यामध्ये जमिनीचे तुकडे एकत्र करून खाजगी जमीनमालकाद्वारे ती विकसित करण्यात येते. समूह क्षेत्र विकास योजनेमध्ये विहित निकष आणि मार्गदर्शक तत्त्वांनुसार जमीनमालक/मालकांचा गट, कोणत्याही आकाराची जमीन पुलसाठी देऊ शकतो, असे ते म्हणाले.
लॅण्ड पुलींग संदर्भात नवी दिल्लीत आयोजित केलेल्या परिषदेत ते आज बोलत होते.
B.Gokhale/N.Chitale/P.Kor
ग्राहक व्यवहार, अन्न आणि सार्वजनिक पुरवठा मंत्रालय
पुण्याच्या विपणन आणि निरीक्षण संचालनालय कार्यालयात राष्ट्रीय ग्राहक दिन साजरा
केंद्रीय कृषी आणि शेतकरी कल्याण मंत्रालयाच्या अखत्यारीतील, विपणन आणि निरीक्षण संचालनालयाने आज राष्ट्रीय सेवा योजना , कृषी महाविद्यालय, पुणे यांच्या संयुक्त विद्यमाने डॉ. शिरनामे सभागृह, कृषी महाविद्यालय, शिवाजी नगर, पुणे येथे राष्ट्रीय ग्राहक दिन साजरा केला.
यानिमित्त, तूप, तेल, मध, दळलेले मसाले इत्यादी अॅगमार्क प्रमाणित उत्पादनांचे प्रदर्शन आयोजित करण्यात आले होते. अॅगमार्क हे कृषी उत्पादन  कायदा, 1937 अंतर्गत विपणन आणि निरीक्षण संचालनालयाद्वारे लागू करण्यात आलेले गुणवत्ता प्रमाणन चिन्ह आहे.
पुणे जिल्हा ग्राहक तक्रार निवारण मंचाचे अध्यक्ष उमेश विठ्ठलराव जावळीकर यांच्या हस्ते, या कार्यक्रमाचे उद्घाटन झाले. विपणन व निरीक्षण संचालनालयाचे सहाय्यक कृषी पणन सल्लागार संजय मेहरा यांनी प्रमुख पाहुणे आणि इतर मान्यवरांचे स्वागत केले.
या प्रदर्शनात, 20 अॅगमार्क पॅकर्स/उत्पादकांनी त्यांची उत्पादने प्रदर्शित केली आहेत. कार्यक्रमाच्या अध्यक्षस्थानी विपणन व निरीक्षण संचालनालयाचे उप कृषी विपणन सल्लागार बी.के. जोशी होते. तर पुण्याच्या कृषी महाविद्यालयांचे सहयोगी अधिष्ठाता डॉ. सुनील मासळकर यांची प्रमुख उपस्थिती होती.
या प्रदर्शनाला सुमारे 300 पर्यटकांनी भेट दिली. प्रमुख पाहुण्यांनी दरवर्षी 24 डिसेंबर रोजी साजऱ्या होणाऱ्या राष्ट्रीय ग्राहक दिनाचे महत्त्व विशद केले.
संरक्षण मंत्रालय
संरक्षण मंत्री राजनाथ सिंह यांनी आज लडाखमध्ये भारतीय लष्कराच्या 14 व्या तुकडीच्या सैनिकांशी साधला संवाद
शेजारी राष्ट्रांबरोबरचे वाद चर्चेच्या माध्यमातूनच सोडवण्यावर भारताचा विश्वास मात्र आगळीक केल्यास चोख प्रत्युत्तर द्यायला भारत सदैव सज्ज
नवी दिल्ली, 28 जून 2021
संरक्षण मंत्री राजनाथ सिंह यांनी आज लडाखमध्ये कारू लष्करी तळावर भारतीय लष्कराच्या 14 कॉर्प्सचे अधिकारी आणि जवानांशी संवाद साधला.2020 मध्ये गलवान खोऱ्यातल्या घटनेत देशासाठी प्राणांची आहुती देणाऱ्या जवानांना त्यांनी आदरांजली अर्पण केली. या जवानांचे सर्वोच्च बलिदान देश सदैव स्मरणात ठेवेल असे राजनाथ सिंह म्हणाले. भारतीय लष्कराने दाखवलेल्या अत्युच्च शौर्याची प्रशंसा करत देशाला आपल्या सैन्यदलाचा अभिमान असल्याचे त्यांनी सांगितले.
भारत हा शांतता प्रिय देश असून कोणत्याही आक्रमकतेला थारा देत नाही मात्र कोणी आगळीक केल्यास त्याला चोख प्रत्युत्तर द्यायला भारत सदैव सज्ज असल्याचे त्यांनी स्पष्ट केले. चर्चेच्या माध्यमातूनच शेजारी राष्ट्रांशी असलेले वाद सोडवण्याच्या सरकारच्या भूमिकेचा त्यांनी पुनरुच्चार केला मात्र देशाच्या सुरक्षिततेशी कदापि तडजोड केली जाणार नाही असे ठाम प्रतिपादन त्यांनी केले. सैन्य दलाना सर्व प्रकारच्या सहाय्याचे आश्वासन देतानाच,कोणत्याही परिस्थितीला तोंड देण्यासाठी सज्ज असलेल्या समर्थ लष्करासाठी, पंतप्रधान नरेंद्र मोदी यांच्या नेतृत्वाखालील सरकारच्या दृष्टीकोनाचा पुनरुच्चार केला.
1965 च्या भारत-पाकिस्तान युद्धात आणि 1999 च्या कारगिल युद्धात 14 व्या तुकडीच्या बहुमोल योगदानाची संरक्षण मंत्र्यांनी प्रशंसा केली.
जनरल ऑफिसर कमांडिंग इन चीफ, उत्तर कमांडचे लेफ्टनंट जनरल वाय के जोशी आणि 14 व्या तुकडीचे जनरल ऑफिसर कमांडिंग लेफ्टनंट जनरल पीजीके मेनन यावेळी उपस्थित होते.Jaydevi PS/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 232
पंतप्रधान कार्यालय
पंतप्रधान नरेंद्र मोदी आणि जपानचे पंतप्रधान यांच्यात दूरध्वनीद्वारे चर्चा
नवी दिल्ली, 10 एप्रिल 2020
पंतप्रधान नरेंद्र मोदी यांनी आज जपानचे पंतप्रधान शिंझो आबे यांच्याशी दूरध्वनीद्वारे चर्चा केली.
कोविड-19 महामारीमुळे निर्माण झालेल्या जागतिक आरोग्य आणि आर्थिक आव्हानांबाबत तसेच या संकट काळात, दोन्ही नेत्यांनी, आपल्या देशाने उचललेल्या पावलांविषयी चर्चा केली.
सध्याच्या संकट काळात, या दोनही देशात परस्परांच्या नगरीकांना मिळत असलेले सहाय्य आणि सुविधांबाबत प्रशंसा व्यक्त करत हे सहकार्य असेच राखण्याला उभय नेत्यांनी मान्यता दर्शवली.
या महामारीमुळे निर्माण झालेल्या संकटावर मात करण्याकरिता मार्ग दाखवण्यासाठी भारत-जपान भागीदारी,महत्वाची भूमिका बजावू शकेल यावर दोन्ही नेत्यांचे एकमत झाले.
B.Gokhale/N.Chitale/D.Rane
(
पंतप्रधान कार्यालय
अमेरिकी राष्ट्राध्यक्षांच्या भारतभेटीबद्दल पंतप्रधानांनी व्यक्त केला आनंद
नवी दिल्ली, 12 फेब्रुवारी 2020
अमेरिकेचे राष्ट्राध्यक्ष 24 आणि 25 फेब्रुवारी 2020 रोजी भारत दौऱ्यावर येत आहेत. त्याबद्दल पंतप्रधान नरेंद्र मोदी यांनी आनंद व्यक्त केला आहे. अमेरिकी राष्ट्राध्यक्षांचा दौरा खास असेल आणि या दौऱ्यामुळे दोन्ही देशांमधले मैत्रीपूर्ण संबंध अधिक वृद्धींगत होतील, असे पंतप्रधानांनी म्हटले आहे.
Extremely delighted that @POTUS @realDonaldTrump and @FLOTUS will visit India on 24th and 25th February. India will accord a memorable welcome to our esteemed guests.
— Narendra Modi  February 12, 2020
This visit is a very special one and it will go a long way in further cementing India-USA friendship.
India and USA share a common commitment to democracy and pluralism. Our nations are cooperating extensively on a wide range of issues. Robust friendship between our nations augurs well not only for our citizens but also for the entire world.
— Narendra Modi  February 12, 2020
B.Gokhale/S.Kakade/P.Kor
(Visitor Counter : 73
रेल्वे मंत्रालय
संपूर्ण पुरवठा साखळीचे डीजीटायझेशन सुनिश्चित करणारे युजर डेपो मोड्यूल भारतीय रेल्वेकडून कार्यान्वित
नवी दिल्ली, 28 सप्टेंबर 2020
सीआरआयएस,रेल्वे माहिती प्रणाली केंद्राने विकसित केलेले युझर डेपो मोड्यूल, पश्चिम रेल्वेच्या सर्व युझर डेपोमध्ये,  सदस्य पी सी शर्मा यांनी 28.09.2020 ला डिजिटली कार्यान्वित केले.
भारतीय रेल्वेच्या सर्व विभागांमध्ये ही प्रणाली लवकरच अमलात आणली जाईल. भांडार डेपो पर्यंत रेल्वेच्या पुरवठा साखळीचे आधीच डीजीटायझेशन करण्यात आले आहे मात्र वापरकर्त्याकडून यासंदर्भातले काम मानवी स्वरूपात होत होते. या प्रणालीच्या अंमलबजावणीमुळे मानवी कामकाज आता डिजिटल होऊन परिवर्तन घडणार आहे. सर्व संबंधितांमध्ये माहितीची देवाण-घेवाण ऑनलाईन होणार आहे. यामुळे संपूर्ण पुरवठा साखळीचे डीजीटायझेशन सुनिश्चित होणार आहे.
यामुळे कार्यक्षमता आणि पारदर्शकता वाढीला लागून सेवा स्तरावर सुधारणा होणार असून ग्राहक समाधानही वाढणार आहे.
M.Chopade/N.Chitale/ P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 154
पंतप्रधान कार्यालय
पंतप्रधानांनी साधला आयुष वैद्यकीय तज्ञांशी संवाद
देशाला निरोगी ठेवण्यात आयुष वैद्यकीय क्षेत्राची महत्वाची परंपरा; कोविड-19 चा प्रसार रोखण्यातही त्यांचे महत्वाचे योगदान : पंतप्रधान
आयुष वैद्यकीय क्षेत्राशी संबंधित बनावट औषधोपचारांचे दावे आणि अफवा रोखून सत्य समोर आणणे महत्वाचे
जनतेपर्यंत पोचून आजाराबाबत सातत्याने जनजागृती करण्यासाठी टेलिमेडिसिन माध्यमाचा वापर करा-पंतप्रधान
‘घरात-योग’उपक्रमाचा प्रसार केल्याबद्दल पंतप्रधानांकडून आयुष मंत्रालयाचे कौतुक
नवी दिल्ली, 28 मार्च 2020
पंतप्रधान नरेंद्र मोदी यांनी आज आयुष अंतर्गत, पाच वैद्यकीय शाखांमधील तज्ञ डॉक्टरांशी विडीओ कॉन्फरन्सच्या माध्यमातून संवाद साधला.
देशातील जनता निरोगी ठेवण्याची, आयुष क्षेत्राची दीर्घ परंपरा असून, आज कोविड-19 सारख्या आजाराचा सामना करण्यात या शाखांची भूमिका अधिकच महत्वाची आहे, असे पंतप्रधान नरेंद्र मोदी यांनी यावेळी सांगितले. या वैद्यकीय शाखांचे जाळे देशाच्या कानाकोपऱ्यात पसरले असून, त्याचा यासाठी उपयोग करावा असे आवाहन त्यांनी केले. जागतिक आरोग्य संघटनेच्या मार्गदर्शक तत्वांच्या अनुसारे काम करत ह्या विषाणूचा प्रसार रोखण्यासाठी आवश्यक त्या गोष्टी आणि वैद्यकीय काळजी घेण्याचा सल्ला जनतेला द्यावा, अशी सूचना त्यांनी केली. ‘घरच्याघरी योगाभ्यास’ हा उपक्रम सुरु करुन, लोकांमधला तणाव कमी करण्याचा प्रयत्न केल्याबद्दल त्यांनी आयुष मंत्रालयाचे कौतुक केले.
आयुषअंतर्गत येणाऱ्या वैद्यकीय शाखांच्या नावाखाली बनावट औषधोपचार आणि सिद्ध न करता येणारे दावे ओळखून ते रोखण्यासाठी आणि सत्य समोर आणण्यासाठी प्रयत्न करायला हवेत. आयुषचे शास्त्रज्ञ, ICMR, CSIR आणि इतर संशोधन संस्था यांनी एकत्र येऊन पुरावे आणि तथ्यांच्या आधारावर एकत्रित संशोधन करावे, असे आवाहन त्यांनी केले. या आव्हानाचा सामना करण्यासाठी, देशभरातील वैद्यकीय क्षेत्रातल्या सर्व शक्तींनी सज्ज राहणे ही काळाची गरज आहे, आणि आवश्यकता भासल्यास, आयुष क्षेत्रातील खाजगी डॉक्टरांची देखील मदत घेता येईल, असे त्यांनी सांगितले.
आयुष क्षेत्रातील औषध उत्पादक कंपन्यांनी देखील आपली संसाधने वापरुन अत्यावश्यक वैद्यकीय साधने आणि औषध्ये तसेच सॅनिटायझरची अतिरिक्त निर्मिती करावी, असा सल्ला मोदी यांनी दिला. या आजाराबाबत आणि त्यापासून घ्यायच्या काळजीबाबत जनजागृती करण्यासाठी टेलीमेडीसिन चा वापर करावा,अशी सूचना त्यांनी केली. सामाजिक अंतर हाच या आजारावारील प्रभावी उपाय असून, त्याचा जोरदार आणि सातत्याने प्रसार-प्रचार करावा, असेही त्यांनी सांगितले.
कोविड-19 चा सामना करण्यासाठी देशाचे नेतृत्व म्हणून पंतप्रधान करत असलेल्या प्रयत्नांचे आयुष तज्ञांनी कौतुक केले. रोगप्रतिकार क्षमता वाढवण्यात, आयुष शाखांचा कसा उपयोग होतो, याची माहिती त्यांनी यावेळी पंतप्रधानांना दिली. लक्षण आधारित उपचारांवर संशोधन करण्यासाठीचे प्रयत्न सांगून या कठीण काळात देशाची सेवा करण्याची इच्छा या तज्ञांनी व्यक्त केली.
भारताच्या पारंपरिक वैद्यकीय शास्त्रांचा जगभर प्रसार आणि उपयोग करण्याची गरज आहे, असे पंतप्रधान यावेळी म्हणाले. देशाची सेवा करण्यास सदैव तत्पर असलेल्या या डॉक्टरांचे त्यांनी आभार मानले.
यावेळी, आयुष मंत्रालयाचे मंत्री श्रीपाद नाईक, कॅबिनेट सचिव आणि आयुष विभागाचे सचिव उपस्थित होते.
G.Chippalkatti/R.Aghor/P.Kor
(Visitor Counter : 266